1920—30-ական թթ. մեծ աշխատանք կատարվեց չափահաս բնակչության անգրագիտության վերացման ուղղությամբ։ Հանրապետության ժողկոմխորհի 1921-ի դեկրետով ստեղծվեց անգրագիտության վերացման կայանների լայն ցանց։ Կազմակերպվեց «Կորչի անգրագիտությունը» ընկերությունը։ Այդ գործում կարևոր դեր կատարեցին նաև խրճիթ-ընթերցարանները, կարմիր անկյունները, ակումբներն ու կուլտուրայի տները։ 1922—23 ուս. տարում գործել է 344 լիկկայան (6301 սովորող), 1923—24 ուս. տարում՝ 429 լիկկայան (85 հզ. սովորող)։ Ձեռնարկված միջոցառումների շնորհիվ պատմ. կարճ ժամանակամիջոցում հաջողությամբ լուծվեց սոցիալ. այդ կարևորագույն խնդիրը։ Եթե 1920-ին անգրագետ էր հանրապետության բնակչության 83%-ը, 1926-ին՝ 61,3%-ը, ապա 1939-ին՝ ընդամենը 16%-ը։